Date: 1443
Issuing place: Viborg
Country: Suomi
Language: saksa
Document type: Paikallishallinto, Kirjeet

Mynen vruntliken grot tovorende gescreven. Ersamen unde sundherlichz gude vrunde. Jwen unde der van Darptte breve hebbe ik wnvanghen unde wol vornomen. So is Engilbrich[t] nw tor tidh jegenwerdic, darumme scriwe ik jw edder en nw nicht eyn enkit anwort up de breve, ik vormode Engilbrichte in kort to hus; wan he to hus kumpt, so wil ik jw wisse antwarde wedder up de breve schriwen. Item, leve vrunde, alzo ik jw tovorende toscreff umme solt my wttovorlovende etc., so hebbe ik nw Frederich togescreven, dat he my noch senden schal 30 leste soltes, besakke[t] edder los, welch jw levist is, unde bidde jw vruntliken, dat gy my de vorgescreven 30 leste soltes vorvolgen laten wyllen; so wil ik in desseme herveste neyn solt wt jwer stat mer begeren. Jw dunket, dat ik so vele nicht hehave to des slotes behoff, alzo ik jw enes deles umme scrive, wente malsche her Cristiern let so vele soltes dar nicht kopen; dat makede, he kreg nogh van den Russen wngekopt; ok so mogy weten dat, do ik dit slot kregh na her Cristiern, do kregh ik hir nicht mer wan eyne last soltes, unde ok helt her Cristiern nywerlt so vele volkis, alzo ik nw holde, alzo gy eyn deles wol sen hebben, darumme behove ik allerleye mer de[s] jares wan he. Ok alzo dit slot hir vore der hedenschop licht, so were my nicht wol recht, dat ik nicht scolde hebben 20 edder 30 leste soltes up deme slote liggende mer, wan ik des jares behove to terende. Wente stortede my eyn orlogh an mit den Russen myt der hast, so hebbe ik neyne totydinge sunder to deme, dat ik sulven bynnen der mure hebbe. In disser stad vynde ik is nicht; dat wolde ok to lanch vallen, er ik et wt anderen landen krege, wes ik behovede. Ok vormode ik my nw neynen dach myt den [Russen]; myne unde ere sendenbode weren nw vor 3 weken tosamande unde konden sich nicht vordregen; sedder hebben se hir neyne boden by my hat; se scholen ok allewile bliwen, er ik boden to en senden wil. Morgen geyt de dach wt tusken my unde en. Item, ersamen leven vrunde, alzo gy malsken wol er hort hebben, dat my de Russen eynen man affslogen unde nemen eme allent, dat he by sik hadde, vore den mort unde den schaden gewen se my 150 stukche sulwers. Vor datsulwe is my was worden unde dat was hebbe ik Frederich enes deles gesant; nw heft my Frederich wedder toboden, dat gy willen dat was nicht beseglen laten So bydde ik jw, leve vrunde, dat gy my dat was beseglen laten, wente dat is my alzo tokomen, alzo voregescreven steyt; dat deyt my skaden, dat dat nicht beseglet wert, unde dat kan nwmande vromen. Item, ersamen leven vrunde, de honoch, de[n] gy my nw latest utgunnen, de is myt alto vele waters vormenget, wente dat skip is gebleven myt allen deme, dat ik darinne hadde, beyde roggen, honoch unde anner dingh, unde wart nicht geberget grot over eyne last honoges unde datsulve honogh wart noch wul wateres unde is sur unde vordorwen worden, so dat ik nwmmer gudes darvan maken kan. Darumme bidde ik jw, ersamen lewen vrunde, my in der matte, alzo ik jw tovorende toschreff, noch 4 leste honoges wttogunnen. Dot in dissen vorscreven saken alzo ik jw vruntlike tobetrue. Hir[mede] sit Gude bevolen dem almechtigen. Gescreven to Wyborgh up unser leven vroven awendh nativitatis 43°. Karle Knutsson, ridder, marskalch in Sweden unde hovetman to Wiborgh etc.